**РЕПУБЛИКА СРПСКА**

**ВЛАДА**

**Е**

**НАЦРТ**

**ЗАКОН**

**О СОЦИЈАЛНОЈ КАРТИ**

**Бања Лука, фебруар 2025. године**

**Нацрт**

**ЗАКОН**

**О СОЦИЈАЛНОЈ КАРТИ**

Члан 1.

Овим законом уређује се успостављање и вођење јединствене базе Социјална карта (у даљем тексту: Социјална карта), односно садржај, начин приступања, обрада и чување података у оквиру Социјалне карте и друга питања од значаја за њено успостављање и вођење.

Члан 2.

Циљ успостављања Социјалне карте је јединствена и централизована обрада података, у електронском облику, о социјално-економском статусу појединца и са њим повезаних лица, а која омогућава корисницима података да обављају послове обраде података ради утврђивања чињеница неопходних за остваривање права и услуга из области социјалне заштите ради:

1. ефикаснијег остваривања права и услуга социјалне заштите,
2. праведније расподjеле јавних средстава,
3. унапређењa ефикасности и проактивности рада надлежних органа,
4. обезбјеђивања подршкe у дефинисању и обликовању социјалне заштите и праћењa укупних ефеката мјера социјалне заштите,
5. обезбјеђивања подршкe у дефинисању и обликовању социјалне политике и праћењa укупних ефеката мјера социјалне политике,
6. обезбјеђивања ажурираних података о корисницима за случај ванредне ситуације.

Члан 3.

Сврха обраде података у оквиру Социјалне карте je:

1) економичније и ефикасније утврђивање социјално-економског статуса појединца и са њим повезаних лица ради одлучивања о праву и услузи у области социјалне заштите,

2) аутоматизација поступака и процеса у вези са одлучивањем о правима из социјалне заштите, као и ауторизација приступа подацима у Социјалној карти,

3) креирање социјалних политика на основу података о појединцу и са њим повезаних лица,

4) превенција сиромаштва и отклањање посљедица социјалне искључености,

5) обављање статистичких и других истраживања, анализа података и израда извјештаја потребних за обављање послова надлежних органа.

Члан 4.

Поједини изрази употријебљени у овом закону за означавање мушког или женског рода подразумијевају оба пола.

Члан 5.

Социјална карта је јединствена база података која садржи податке о социјално-економском статусу појединца и са њим повезаних лица, податке о врсти права и услуга из социјалне заштите које лице користи или је користило, као и податке о службеним лицима која су користила податке из Социјалне карте.

Члан 6.

(1) Министарство здравља и социјалне заштите (у даљем тексту: Министарство) успоставља и располаже Социјалном картом.

(2) Послове техничке подршке Министарству у успостављању и одржавању Социјалне карте, односно послове који се односе на чување, обезбјеђивање и спровођење мјера заштите и безбједности података у оквиру Социјалне карте, обавља орган надлежан за информационе-комуникационе технологије.

Члан 7.

(1) Социјална карта успоставља се на основу података који се преузимају из електронских евиденција, из области социјалне, дјечје и борачко-инвалидске заштите, заштите цивилних жртава рата и жртава ратне тортуре, области социјалног становања и заштите породице, које у складу са законом воде: Министарство, министарство надлежно за борачко-инвалидску заштиту, министарство надлежно за породицу, фонд надлежан за дјечју заштиту, надлежни орган за расељена лица, избјеглице и повратнике по основу споразума о реадмисији.

(2) Електронске евиденције су електронски подаци из евиденција, база података и регистара надлежних органа.

(3) Приликом успостављања Социјалне карте органи из става 1. овог члана врше верификацију, односно идентификовање грешака и ажурирање података.

(4) Након успостављања, Социјална карта се ажурира преузимањем података из електронских евиденција прописаних овим законом.

(5) Социјална карта користи важеће шифарнике и класификације.

(6) Министар надлежан за социјалну заштиту (у даљем тексту: министар) доноси правилник којим се прописују технички услови за успостављања и вођења Социјалне карте.

Члан 8.

(1) У Социјалној карти воде се и обрађују подаци о појединцу и са њим повезаним лицима, на начин којим се обезбјеђује заштита људских права и основних слобода, а нарочито право на приватност и заштиту личних података, који су неопходни за утврђивање социјално-економског статуса, односно за остваривање права и услуга из социјалне заштите у складу са законом, као и подаци о оствареним правима и услугама из социјалне заштите које лице користи или је користило, подаци о правима и услугама које су у поступку остваривања и подаци о одбаченим и одбијеним захтjевима (неостварена права).

(2) Министарство се стара о безбједности података, те предузима све техничке и организационе мјере које су неопходне за заштиту и тајност података.

(3) У Социјалној карти могу се обрађивати и подаци о лицима из социјално угрожених и рањивих група, као што су: дјеца и млади, лица преко 65 година, лица са инвалидитетом, лица са сметњама у менталном здрављу, самохрани родитељи, незапослена лица и друге категорије социјално угрожених којима Влада Републике Српске (у даљем тексту: Влада) и јединице локалне самоуправе могу обезбиједити помоћ у складу са својим актима.

Члан 9.

(1) Појединац је корисник права и услуга из социјалне заштите, као и лице у поступку остваривања права.

(2) Повезана лица су лица која са појединцем везује: ближе или даље сродство, брачни односно ванбрачни однос, имовински однос и тај однос може бити од утицаја на остваривање права, а повезаним лицима сматрају се:

1. брачни супружник и ванбрачни партнер,
2. брачни супружник из брака који је престао, као и ванбрачни партнер из ванбрачне заједнице која је престала,
3. дjеца и сродници у правој линији без обзира на степен сродства,
4. сродници у побочној линији до другог степена сродства,
5. пасторчад, очух и маћеха,
6. старатељи и хранитељи под условом да живе у заједничком домаћинству.

Члан 10.

(1) Социјално-економски статус појединца и са њим повезаних лица обухвата податке о њиховом породичном, васпитно-образовном, психофизичком, раднoправном, материјалном, здравственом и другом статусу који је од утицаја на остваривање права и услуга из социјалне заштите.

(2) Материјални статус појединца и са њим повезаних лица чини покретна и непокретна имовина, права, потраживања, новчана средства и приходи тих лица, у складу са законом.

Члан 11.

1. Подаци из члана 8. став 1. овог закона обухватају опште и посебне податке о појединцу, као и заједничке и појединачне податке о повезаним лицима.
2. Јединствена идентификациона ознака појединца је ЈМБ, МБС, односно ИД, а лице са ознаком „непознато” има генерисан јединствени привремени број до утврђивања идентитета лица.
3. Права из социјалне заштите подразумијевају права утврђена прописима из области социјалне, дјечје, борачко-инвалидске заштите, заштите цивилних жртава рата и жртава ратне тортуре и прописима којима је уређена област социјалног становања и заштите породице.
4. Корисник права и услуга из социјалне заштите је лице које користи или је користило право у складу са прописима из става 3. овог члана.

Члан 12.

(1) Општи подаци о појединцу су:

1) лично име,

2) јединствени матични број (ЈМБ), матични број за странца са одобреним сталним боравком (МБС), идентификациони број за странца са одобреним привременим боравком (ИД) или генерисан јединствени привремени број за лица чији је идентитет непознат,

3) пол,

4) датум, мјесто, општина/град рођења, мјесто и држава ако је лице рођено у иностранству,

5) лична имена родитеља,

6) податак о националној припадности,

7) категорија лица: држављанин, лице без држављанства, странац, странац са одобреним сталним боравком, странац са одобреним привременим боравком, тражилац азила – азилант, избjеглица, расељено лице, непознато лице,

8) држављанство,

9) подаци о пребивалишту/боравишту и историја промјена: град, општина, насељено мјесто, улица, кућни број, спрат и број стана,

10) подаци о образовању: ниво и врста квалификације,

11) занимање,

12) пословна способност: одузета пословна способност, продужено родитељско право, пословно способан,

13) подаци о регистрацији и плаћању доприноса,

14) подаци о здравственом осигурању,

15) брачни статус: неожењен/неудата, у браку/разведен-а, удовац/удовица, ванбрачна заједница,

16) датум, мјесто, општина/град закључења брака, и држава ако је брак закључен у иностранству,

17) лично име и ЈМБ брачног супружника, односно ванбрачног партнера,

18) категорија породице (потпуна/непотпуна, вишегенерацијска),

19) подаци о броју чланова заједничког домаћинства који чине породицу,

20) подаци о покретној имовини,

21) подаци о непокретној имовини:

1. имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци,

4. вриједност непокретности: процијењена вриједност непокретности, основица за плаћање пореза на непокретну имовину и датум процјене,

22) подаци о приходима из било којег извора: подаци о приходима на које се плаћају порези и доприноси, подаци о исплаћеним пензијама и новчаним накнадама према прописима о пензијском и инвалидском осигурању, подаци о исплатама новчане накнаде према прописима о запошљавању, подаци о исплатама привремених и посебних накнада успостављених у складу са посебним мјерама и актима Владе и јединица локалне самоуправе, и други приходи,

23) подаци о статусу повратника по основу споразума о реадмисији: датум и земља повратка,

24) животни статус: у животу / преминуо: датум, мјесто, општина/град смрти, мјесто и држава смрти ако је смрт наступила у иностранству,

25) контакт подаци: број телефона / адреса електронске поште.

Члан 13.

(1) Посебни подаци о појединцу су:

1) подаци о оствареним правима из социјалне заштите:

1. орган који одлучује о праву, класификациона ознака органа,

2. датум подношења захтјева/покретања поступка по службеној дужности,

3. врста права, класификациона ознака права,

4. број и датум рјешења/другог акта,

5. одобрени износ,

6. период важења права: почетак и престанак важења права,

2) подаци о исплатама:

1. датум исплате,

2. износ исплате за одређени период,

3. број лица којима се врши исплата,

4. буџет из којег се врши исплата,

5. класификациона ознака врсте готовинске накнаде,

3) подаци о одбијеним/одбаченим захтјевима:

1. врста права, класификациона ознака права,

2. датум подношења захтјева/покретања поступка по службеној дужности,

3. број и датум управног акта,

4. разлог одбијања/одбацивања/обустављања,

4) подаци о другим новчаним давањима, правима, субвенцијама и другим облицима материјалне подршке, који се финансирају из буџета јединица локалне самоуправе и буџета Републике Српске, а то подразумијева:

1. врсту давања, класификациону ознаку,

2. број и датум рјешења/другог акта,

3. број лица којима се врши исплата/давање,

4. износ давања/вриједност давања,

5. период у коме се врши давање: почетак и престанак,

6. датум исплате/давања,

7. буџет из којег се врши исплата, исплатилац: назив органа и ниво власти,

5) подаци о посебним статусима:

1. здравствени статус: хронична и ријетка обољења,

2. подаци о инвалидитету према сваком појединачном пропису којим се регулише остваривање права из социјалне заштите,

3. способност за рад према прописима пензијског и инвалидског осигурања и социјалне заштите,

4. статус школовања: ниво, редовно/ванредно и редовност похађања,

5. подаци о старатељству: да ли је лице старатељ или је под старатељством,

6. подаци о хранитељству: да ли је лице хранитељ или је збринуто у хранитељску породицу,

7. статус самохрани родитељ,

8. категорија корисника права према сваком појединачном пропису којим се регулише остваривање права из социјалне заштите.

(2) Посебни подаци повезују се са општим подацима преко ЈМБ-а, односно МБС-а.

Члан 14.

(1) Заједнички подаци повезаних лица са појединцем су подаци који означавају везу између појединца и повезаног лица:

1) број чланова породице,

2) пребивалиште: општина, мјесто, улица и кућни број, спрат и број стана,

3) број чланова домаћинства,

4) број радно способних/неспособних чланова домаћинства,

5) укупни приходи породице/домаћинства,

6) подаци о насиљу у породици: подаци о извршиоцу насиља у породици и подаци о мјерама органа старатељства у складу са законом којим се уређује породично-правни односи и мјерама заштите у складу са законом којим се уређује заштита од насиља у породици, из евиденција органа старатељства и дугих субјеката заштите,

7) подаци о издржавању и подаци о покренутом поступку извршења у случају неисплаћивања,

8) подаци о оствареном праву: број и датум доношења рјешења.

(2) Појединачни подаци повезаних лица са појединцем су подаци који се односе на свако повезано лице:

* 1. ЈМБ/МБС,
  2. лично име,
  3. сродство,
  4. способност за рад у складу са прописима о пензијском и инвалидском осигурању и социјалној заштити,
  5. подаци о приходу који остварује,
  6. подаци о покретним и непокретним стварима које посједује,
  7. подаци о праву из области социјалне заштите у коме је то лице носилац права,
  8. подаци о праву из области социјалне заштите у коме је то лице учесник права,
  9. подаци о другим новчаним давањима, правима, субвенцијама и другим облицима материјалне подршке, који се финансирају из буџета јединица локалне самоуправе и буџета Републике Српске,
  10. подаци о инвалидитету према сваком појединачном пропису којим се регулише остваривање права из социјалне заштите,
  11. подаци о хранитељству: да ли је лице хранитељ или је збринуто у хранитељску породицу,
  12. подаци о регистрацији и плаћању доприноса,
  13. подаци о здравственом осигурању,
  14. подаци о покретној имовини,
  15. подаци о непокретној имовини:

1. имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци,

4. вриједност непокретности: процијењена вриједност непокретности, основица за плаћање пореза на непокретну имовину и датум процјене,

* 1. подаци о приходима из било којег извора,
  2. датум смрти.

Члан 15.

(1) У оквиру Социјалне карте воде се и метаподаци, а то подразумијева:

1) датум и вријеме приступа подацима,

2) податке о идентитету службеног лица које је приступило подацима, и то:

1. ЈМБ,

2. лично име,

3. назив радног мјеста службеног лица,

4. контакт подаци: адреса електронске поште и/или број службеног телефона,

5. назив корисникa података,

3) разлог и податке којима се приступа.

(2) Подаци из става 1. тачка 2) подт. 1, 2, 3. и 5. овог члана чувају се десет година.

(3) Kорисници података су органи надлежни за одлучивање о правима из социјалне заштите и други органи у складу са законом.

Члан 16.

1. Податке који се обрађују у Социјалној карти користе службена лица корисника података.
2. Физичко лице на које се подаци односе има право да, у складу са прописима којима се уређује електронскo пословање, изврши увид у податке Социјалне карте, као и права на основу оствареног увида, ради заштите личних података и смањења ризика од грешака.

Члан 17.

Министар именује администратора органа који управља налозима администратора органа корисника података, док корисник података именује администратора органа који управља налозима овлашћених службених лица која у оквиру својих надлежности обрађују податке, у складу са прописима којима се уређује електронско пословање.

Члан 18.

1. Корисници података, у складу са својим надлежностима, приступају и користе Социјалну карту ауторизацијом приступа Социјалној карти или коришћењем података из Социјалне карте преко софтверског рјешења корисника података на Сервисној магистрали органа или преко Система за размјену података.

(2) Органи из члана 7. става 1. овог закона податке из Социјалне карте користе и за редовно ажурирање електронских евиденција које воде у складу са законом, као и ради обраде, анализе података и израде извјештаја потребних за обављање послова из своје надлежности.

Члан 19.

(1) У сврху вођења Социјалне карте, односно ажурирања података из члана 7. став 1. овог закона, Социјална карта се, поред повезивања са софтверским рјешењима којима управља Министарство и други органи из члана 7. став 1. овог закона, повезује ради преузимања података и са сљедећим електронским евиденцијама:

1) са централном базом другог примјерка матичних књига Министарства управе и локалне самоуправе, из које преузима сљедеће податке: лично име (име и презиме), пол, датум, мјесто, општина/град рођења, и држава ако је лице рођено у иностранству, лично име оба родитеља, податак о националној припадности, датум, мјесто, општина/град закључења брака, и држава ако је брак закључен у иностранству, лично име супружника, датум, мјесто, општина/град смрти, и држава смрти ако је смрт наступила у иностранству и држављанству (држављанство Републике Српске),

2) евиденцијама путем министарства надлежног за унутрашње послове, из којих се преузимају сљедећи подаци:

1. јединствени матични број (ЈМБ), подаци о пребивалишту/боравишту и историја промјена (град, општина, насељено мјесто, улица, кућни број, спрат и број стана),

2. подаци о странцима: општи подаци: лично име, име родитеља, пол, датум, мјесто и држава рођења, држављанство, МБС, ИД, адреса становања или пребивалишта странца,

3. подаци о возилима: подаци о власнику и кориснику возила: име и презиме и ЈМБ, регистарска ознака, врста, марка, тип, комерцијална ознака/модел, радна запремина, снага мотора, година производње и важење регистрације,

4. подаци о оружју: о власнику оружја – име и презиме, ЈМБ, о оружју – марка, модел, фабрички број и година регистрације,

5. подаци о насиљу у породици: о извршиоцу насиља у породици и о мјерама заштите према извршиоцу,

3) електронском евиденцијом Фонда за пензијско и инвалидско осигурање Републике Српске, из које се преузимају подаци: о исплаћеним пензијама и новчаним накнадама према прописима о пензијском и инвалидском осигурању,

4) електронском евиденцијом Фонд здравственог осигурања Републике Српске, из које се преузимају подаци: о постојању и основу осигурања, подаци о трошковима здравствене заштите,

5) електронском евиденцијом органа надлежног за избјеглице и расељена лица и повратнике по споразуму о реадмисији, из које се преузимају сљедећи подаци:

1. подаци о избјеглим и расељеним лицима: лично име, име једног родитеља, дан, мјесец и година рођења, мјесто, општина/град и држава ако је рођен у иностранству, мјесто и адреса са које је лице избјегло, датум пријављивања у Републици Српској, мјесто у ком лице борави у Републици Српској и адреса стана, ЈМБ, занимање, врста и степен стручне спреме,

2. подаци о повратницима по основу споразума о реадмисији: име, презиме, мјесто и датум рођења, ЈМБ, пол, име родитеља, датум и земља повратка,

6) електронском евиденцијом органа надлежног за послове запошљавања, из које се преузимају подаци: о незапослености лица, периоду незапослености и о исплатама новчане накнаде у складу са прописима о запошљавању,

7) електронском евиденцијом Пореска управа Републике Српске, из које се преузимају подаци: о висини прихода и врсти прихода, подаци о регистрацији, контроли и наплати доприноса,

8) електронском евиденцијом [надлежног органа за геодетске и имовинско-правне послове](https://www.rgurs.org/), из које се преузимају сљедећи подаци:

1. подаци о непокретној имовини: имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци),

4. вриједност непокретности: процијењена вриједност непокретности и датум процјене,

9) електронском евиденцијом Министарства финансија, из које се преузимају подаци: о свим исплаћеним готовинским накнадама појединцима,

10) електронском евиденцијом органа старатељства и дугих субјеката заштите од насиља у породици, из које се преузимају подаци: о извршиоцу насиља, о жртви насиља, мјерама органа старатељства и о мјери збрињавања у сигурну кућу,

11) електронском евиденцијом органа старатељства, из које се преузимају подаци: о издржаваним лицима, обвезнику издржавања, примаоцу издржавања, као и о утврђеном износу обавезе издржавања,

12) електронском евиденцијом органа старатељства, из које се преузимају подаци: о лицима стављеним под старатељство, старатељ, штићеник и врсти старатељства.

(2) Размјена података врши се у складу са прописима којима се уређује електронско пословање.

Члан 20.

(1) Социјална карта омогућава формирање различитих извјештаја, унапријед дефинисаних или по захтјеву корисника података, а који треба да прикажу податке који су од значаја за одређивање социјално-економског статуса појединца и са њим повезаних лица и на нивоу шире заједнице, преглед права из социјалне заштите које је појединац користио или користи, ефекте мјера социјалне заштите и друго.

(2) Социјална карта обезбјеђује сачињавање извјештаја о корисницима који су у ризику од елементарних непогода и других несрећа за које постоје подаци, према територији, полу, старости, посебним статусима и друго.

(3) Приликом израде извјештаја и анализе Министарство не користи личне податке лица.

Члан 21.

(1) Ако се током обраде података утврди неусаглашеност података о појединцу, кориснику права из социјалне заштите, односно повезаним лицима, о томе се формира обавјештење које се просљеђује у електронске евиденције органа из члана 19. став 1. овог закона.

(2) Обавјештење о неусаглашености из става 1. овог члана садржи информације потребне за разумијевање неусаглашености: категорија обавјештења, врста обавјештења, ЈМБ или МБС лица на које се обавјештење односи, име и презиме, датум и број рјешења о оствареном праву/услузи, информација о неусаглашености, датум и вријеме формирања обавјештења и други подаци.

Члан 22.

(1) Министарство приликом обраде података примјењује одговарајуће техничке и организационе мјере заштите података који се аутоматски обрађују, сагласно прописима и усвојеним стандардима и сразмјерно ризицима који произлазе из обраде и природе података који су предмет заштите.

(2) Обрада коју врше корисници података сразмјерна је сврси, односно корисници обрађују податке који су примјерени, битни и ограничени на оно што је неопходно у односу на сврху обраде, у складу са законом.

(3) Надлежни орган из члана 6. став 2. овог закона предузима одговарајуће безбједносне мјере ради заштите података од незаконитог уништења или губитка, мијењања, неовлашћеног објелодањивања или приступа када се обрада података врши употребом информационо-комуникационих технологија.

(4) Обезбјеђење приступа и мјере заштите приступа подацима у Социјалној карти, комуникација са другим софтверским рјешењима корисника података, као и комуникација система Министарства, врши се у складу са прописима којима се уређује област електронског пословања, електронске идентификације и информационе безбједности.

Члан 23.

(1) Мјере заштите приступа Социјалној карти подразумијевају:

1) аутентификацију високог нивоа поузданости,

2) ауторизацију овлашћеног службеног лица корисника података, чиме се спречава неовлашћени приступ подацима.

(2) Ако се Социјалној карти приступа преко софтверског рјешења корисника података преко Сервисне магистрале органа, онда се врши аутентификација приступа сервисима од стране корисника података која укључује и обавезну примјену серверских цертификата.

(3) Сваки приступ Социјалној карти мора бити аутоматски забиљежен јединственим идентификатором лица које је приступило подацима, са тачним временом приступа, а систем такође биљежи изворе из којих је преузет податак, поступак којим је неки податак промијењен, датум и вријеме измјене податка.

Члан 24.

Социјална карта налази се у Дата центру Владе за чување и управљање подацима, којим се обезбјеђује физичка заштита података у складу са прописима којима се уређује електронска управа и информациона безбједност.

Члан 25.

1. Надзор над примјеном овог закона врши Министарство у складу са законом.
2. Стручни надзор над примјеном овог закона врши Агенција за информационо-комуникационе технологије у складу са овим и посебним законом.

Члан 26.

Ради реализације повезивања Социјалне карте са евиденцијама из члана 19. овог закона, обавезују се органи надлежни за њихово вођење да обезбиједе све техничке услове за повезивање и пренос података у Социјалну карту.

Члан 27.

Министар ће у року од шест мјесеци од дана ступања на снагу овог закона донијети Правилник о техничким условима за успостављање и вођење Социјалне карте (члан 7. став 6).

Члан 28.

Овај закон се објављује у „Службеном гласнику Републике Српске“, а ступа на снагу од 1. јануара 2026. године.

Број: ПРЕДСЈЕДНИК НАРОДНЕ СКУПШТИНЕ

Датум:

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О СОЦИЈАЛНОЈ КАРТИ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о социјалној карти садржан је у Амандману XXXII тачка 12. на члан 68. Устава Републике Српске, према којем Република Српска уређује и обезбјеђује социјалну и борачко-инвалидску заштиту становништва, као и у члану 70. став 1. тачка 2. Устава Републике Српске, којим је прописано да Народна скупштине Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**ЗА ИЗРАДУ ЗАКОНА И ДРУГИХ ПРОПИСА** **РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04-020-649/25 од 26. фебруара 2025. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република, између осталог, уређује и обезбјеђује социјалну заштиту и борачко-инвалидску заштиту. Такође, уставни основ за доношење овог закона садржан је и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе.

Обрађивач Закона је, у складу са чланом 41. став 1. тачка 5. Правила за израду закона и других прописа Републике Српске („Службени гласник Републике Српске“, број 24/14), у Образложењу Нацрта закона навео разлоге и циљеве доношења овог закона, а према наводима обрађивача, разлог за доношење овог закона је унапређење система социјалне заштите са циљем успостављања социјалне карте као јединствене базе која треба да садржи податке о социјално-економском статусу лица корисника права и услуга из области социјалне заштите. Нацртом закона о социјалној карти успоставља се електронска база података о социјално-економском статусу појединца корисника одређеног права и са њим повезаних лица, поступак обједињавања, садржина, коришћење, чување и безбједност података, формирање и просљеђивање нотификације са другим информационим системима.

Републички секретаријат за законодавство упутио је обрађивачу Закона одређене примједбе и сугестије које су се односиле на усклађивање текста Закона са одредбама Закона о Агенцији за информационо-комуникационе технологије („Службени гласник Републике Српске“, број 90/23) у дијелу који се односи на надлежност Агенцијe за информационо-комуникационе технологије. Поред тога, сугестије су се односиле и на усклађивање текста Нацрта закона са Правилима за израду закона и других прописа Републике Српске који се односе на систематику закона (чл. 11. до 19).

Све упућене примједбе и сугестије обрађивач Закона је прихватио и уградио у текст Закона.

Обрађивач Закона је у Образложењу Закона навео да је, у складу са чланом 41. став 1. тачка 10) Правила за израду закона и других прописа Републике Српске и тачком 13. Смјерница за консултације у изради прописа и других општих аката („Службени гласник Републике Српске“, број 86/22), утврдио да Закон о социјалној карти има значајан утицај на јавност, те je текст Закона биo објављен на интернет страници Министарства здравља и социјалне заштите ради достављања примједаба и сугестија и остављен је рок од 15 дана за достављање евентуалних примједаба и сугестија на текст Закона.

Будући да је предметни закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Нацрт закона о социјалној карти може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-652/25 од 26. фебруара 2025. године, након увида у прописе Европске уније и анализе Нацрта закона о социјалној карти, утврђено је да је обрађивач Нацрт ускладио са дијелом одредаба Регулативе (ЕУ)2016/679 Европског парламента и Савјета од 27. априла 2016. о заштити појединаца у вези са обрадом личних података и о слободном кретању таквих података, те о стављању ван снаге Директиве 95/46/ЕС (Општа регулатива о заштити података)[[1]](#footnote-1). Израђивач је у Изјави о усклађености навео да ће се већи степен преузимања одредаба Регулативе извршити посредством правилника којим ће се прописати технички услови за успостављања и вођења Социјалне карте, као и прописима којима се уређује електронска управа. Због тога се потврђује оцјена усклађености „дјелимично усклађен“ назначена у Изјави о усклађености.

Кад је ријеч о преузимању дате регулативе, сугеришемо обрађивачу да се при изради подзаконског акта којим ће се додатно ускладити предметна материја са правном тековином ЕУ јасно назначи да је ријеч о заштити личних података у овој области, а такође да се на нивоу институције донесе правни акт који регулише начин заштите личних података за интерне регистре које она води.

У раду је коришћен и секундарни необавезујући извор права ЕУ: Препорука 92/441/EEC о заједничким критеријима у вези са довољним средствима и социјалној помоћи у систему социјалне заштите (24. јун 1992)[[2]](#footnote-2). Уважене су препоруке које позивају на организацију спровођења права из ове области на основу практичних упутстава за утврђивање количине ресурса која се сматра довољним за покривање основних потреба у погледу поштовања људског достојанства, узимајући у обзир животни стандард и нивое цијена у дотичној држави чланици, за различите типове и величине домаћинства, и за поједностављивање у највећој могућој мјери административних процедура и аранжмана за испитивање средстава и ситуација укључених у тражење овог права.

При изради овог прописа коришћени су и остали извори права ЕУ:

* Резолуција Европског парламента о јакој социјалној Европи за праведну транзицију (17. децембар 2020. године)[[3]](#footnote-3). Иста је кориштена у дијелу који се односи на испуњење циљева социјалне одрживости у складу са Програмом одрживог развоја Уније до 2030. године, односно да је потребно се усредоточити на заштиту свих грађана, а посебно најугроженијих, те на то да њихов опоравак буде укључив и социјално праведан.
* Документ: Европски стуб социјалних права у ЕУ, 2017[[4]](#footnote-4).

У дијелу који се односи на праксу и стандарде Савјета Европе, узети су у обзир:

* Европска социјална повеља Савјета Европе (1996), Члан 12. Право на социјалну заштиту[[5]](#footnote-5) и
* Закључци Европског комитета за социјална права који се односе на Босну и Херцеговину[[6]](#footnote-6).

Доношењем овог закона допринијеће се испуњавању првог циља Програма УН за одрживи развој 2030 (Агенда 2030)[[7]](#footnote-7), а то је окончање сиромаштва свуда и у свим облицима.

Обрађивач је у Изјави о усклађености нагласио да је доношење предметног закона у складу са препорукама Пододбора за правду, слободу и безбједност датим за Поглавље 23 – Правосуђе и основна права:

1. Побољшати прикупљање података о социоекономским потребама особа у неповољном положају с родно рашчлањеним подацима.

2. Побољшати мапирање потреба особа у неповољном положају, нарочито особа са инвалидитетом, националних мањина (Рома).

3. Значајно побољшати прикупљање поузданих података о стопама сиромаштва дјеце, насиљу над дјецом, нарочито припадницима рањивих група попут дјеце са инвалидитетом, ромске дјеце и дјевојчица.

Детаљни подаци о датим изворима права и начину преузимања горе наведене регулативе садржани су у Изјави о усклађности и Упоредном приказу о усклађености овог акта са правном тековином ЕУ и праксом и стандардима Савјета Европе.

Доношење овог закона допринијеће испуњавању обавеза из члана 99. ССП-а[[8]](#footnote-8) које се односе на сарадњу у области социјалне политике.

**IV РАЗЛОЗИ ЗА ДОНОШЕЊЕ ЗАКОНА**

Програмом економских реформи Републике Спрске, који је усвојен Одлуком Народне скупштине Републике Српске („Службени гласник Републике Српске“, број 110/24), као једна од кључних мјера структурних реформи у оквиру унапређења система социјалне заштите предвиђено је успостављање интероперабилног информационог система социјалне карте Републике Српске. Претходно, Влада Републике Српске је исказала опредјељење да се приступи пројекту израде социјалне карте у Репбулици Српској, са циљем успостављања социјалне карте као јединственог базе података који би требао да садржи податке о социјално-економском статусу лица корисника права и услуга из области социјалне заштите, те је оцијењено као потребно да Министарство здравља и социјалне заштите и Министарство рада и борачко-инвалидске заштите, као и сви надлежни органи у међусобној координацији предложе Влади Републике Српске конкретне мјере и активности ради успостављања јединствене базе података Социјална карта, при чему је израдa законског рјешења којим ће се дефинисати Социјална карта, те прописати садржај и надлежност за вођење те базе података (као и друга потребна питања), препознато као важна активност у једној од фаза у остваривању заданог циља.

Разлог за успостављање Социјалне карте огледа се у потреби за јединственом и централизованом обрадом података о социјално-економском статусу појединца и са њим повезаних лица која омогућава корисницима података да врше обраду тих података ради утврђивања чињеница неопходних за остваривање права и услуга утврђених прописима из области социјалне, дјечје, борачко-инвалидске заштите, заштите цивилних жртава рата и жртава ратне тортуре и прописима којима је уређена област социјалног становања и заштите породице.

Социјална карта ће допринијети ефикаснијем остваривању права и услуга социјалне заштите, праведније расподjеле јавних средстава, унапређењу ефикасности и проактивности рада надлежних органа, обезбјеђивању ажурних података о корисницима за случај ванредне ситуације, обезбеђивању подршкe у дефинисању и обликовању социјалне заштите и социјалне политике, као и праћење укупних ефеката мјера социјалне заштите и социјалне политике.

Законом о социјалној карти треба да се одреди успостављање базе социјално- економског статуса појединца корисника одређеног права и са њим повезаних лица, начин обједињавања, садржина, коришћење и чување података, формирање и просљеђивање нотификација са другим информационим системима. Циљ успостављања ове базе података је стварање јединствене евиденције у области социјалне заштите, као и успостављање механизама за спровођење рационалне и ефикасне социјалне заштите засноване на подацима о социјално-економском статусу појединца и породице у којој живи.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**Чланом 1.** Закона о социјалној карти прописан је предмет уређивања Закона, a то је успостављање и вођење јединствене базе података Социјална карта (у даљем тексту: Социјална карта), односно садржај, начин приступања, обрада и чување података у оквиру Социјалне карте и друга питања од значаја за његово успостављање и вођење.

**Чланом 2.** прописан је циљ успостављања Социјалне карте, а то је јединствена и централизована обраде података, у електронском облику, о социјално-економском статусу појединца и са њим повезаних лица и која омогућава корисницима података да обављају послове обраде података ради утврђивања чињеница неопходних за остваривање права и услуга из области социјалне заштите ради:

1. ефикаснијег остваривања права и услуга социјалне заштите,
2. праведније расподjеле јавних средстава,
3. унапређењa ефикасности и проактивности рада надлежних органа,
4. обезбјеђивања подршкe у дефинисању и обликовању социјалне заштите и праћењa укупних ефеката мјера социјалне заштите,
5. обезбјеђивања подршкe у дефинисању и обликовању социјалне политике и праћењa укупних ефеката мјера социјалне политике,
6. обезбјеђивања ажурираних података о корисницима за случај ванредне ситуације.

**Чланом 3.** прописана је сврха обраде података у оквиру Социјалне карте, а то je:

1) економичније и ефикасније утврђивање социјално-економског статуса појединца и са њим повезаних лица ради одлучивања о праву и услузи у области социјалне заштите,

2) аутоматизација поступака и процеса у вези са одлучивањем о правима из социјалне заштите, као и ауторизација приступа подацима у Социјалној карти,

3) креирање социјалних политика на основу података о појединцу и са њим повезаних лица,

4) превенција сиромаштва и отклањање посљедица социјалне искључености,

5) обављање статистичких и других истраживања, анализа података и израда извјештаја потребних за обављање послова надлежних органа.

**Чланом 4.** прописано је да, граматички посматрано, поједини изрази употријебљени у овом закону за означавање мушког или женског рода подразумијевају оба пола.

**Чланом 5.** прописано је да јеСоцијална карта јединствена база података која садржи податке о социјално-економском статусу појединца и са њим повезаних лица, податке о врсти права и услуга из социјалне заштите које лице користи или је користило, као и податке о службеним лицима која су користила податке из Социјалне карте.

**Чланом 6.** прописано је да Министарство здравља и социјалне заштите (у даљем тексту: Министарство) успоставља и располаже Социјалном картом, а да послове техничке подршке Министарству у успостављању и одржавању Социјалне карте, односно послове који се односе на чување, обезбјеђивање и спровођење мјера заштите и безбједности података у оквиру Социјалне карте, обавља орган надлежан за информационо-комуникационе технологије.

**Чланом 7.** прописано је да се Социјална карта успоставља на основу података који се преузимају из електронских евиденција, из области социјалне, дјечје и борачко-инвалидске заштите, заштите цивилних жртава рата и жртава ратне тортуре, области социјалног становања и заштите породице, које у складу са законом воде: Министарство, министарство надлежно за борачко-инвалидску заштиту, министарство надлежно за породицу, фонд надлежан за дјечју заштиту, надлежни орган за расељена лица, избјеглице и повратнике по основу споразума о реадмисији. Ставом 2. овог члана прописано је да су електронске евиденције електронски подаци из евиденција, база података и регистара надлежних органа. Ставом 3. прописано је да приликом успостављања Социјалне карте, органи из става 1. овог члана врше верификацију, односно идентификовање грешака, као и ажурирање података. Ставом 4. прописано је да се, након успостављања, Социјална карта ажурира преузимањем података из електронских евиденција прописаних овим законом. Ставом 5. прописано је да Социјална карта користи важеће шифарнике и класификације. Ставом 6. прописано је да министар надлежан за социјалну заштиту (у даљем тексту: министар) доноси правилник којим се прописују технички услови за успостављања и вођења Социјалне карте.

**Чланом 8.** прописано је да се у Социјалној карти воде и обрађују подаци о појединцу и са њим повезаним лицима, на начин којим се обезбјеђује заштита људских права и основних слобода, а нарочито право на приватност и заштиту личних података, који су неопходни за утврђивање социјално-економског статуса, односно за остваривање права и услуга из социјалне заштите у складу са законом, као и подаци о оствареним правима и услугама из социјалне заштите које лице користи или је користило, подаци о правима и услугама које су у поступку остваривања и подаци о одбаченим и одбијеним захтjевима (неостварена права). Ставом 2. овог члана прописано је да се Министарство стара о безбједности података, те предузима све техничке и организационе мјере које су неопходне за заштиту и тајност података. Ставом 3. овог члана прописано је да се, изузетно, у Социјалној карти могу обрађивати и подаци о лицима из социјално угрожених и рањивих група, као што су: дјеца и млади, лица преко 65 година, лица са инвалидитетом, лица са сметњама у менталном здрављу, самохрани родитељи, незапослена лица и друге категорије социјално угрожених којима Влада Републике Српске и јединице локалне самоуправе могу обезбиједити помоћ у складу са својим актима.

**Чланом 9.** прописано је да је појединац корисник права и услуга из социјалне заштите, као и лице у поступку остваривања права. Ставом 2. овог члана прописано је да су повезана лица лица која са појединцем везује: ближе или даље сродство, брачни односно ванбрачни однос, имовински однос, а тај однос може бити од утицаја на остваривање права и повезаним лицима сматрају се:

1) брачни супружник и ванбрачни партнер,

2) брачни супружник из брака који је престао, као и ванбрачни партнер из ванбрачне заједнице која је престала,

3) дjеца и сродници у правој линији без обзира на степен сродства,

4) сродници у побочној линији до другог степена сродства,

5) пасторчад, очух и маћеха,

6) старатељи и хранитељи под условом да живе у заједничком домаћинству.

**Чланом 10.** прописано је да социјално-економски статус појединца и са њим повезаних лица обухвата податке о њиховом породичном, васпитно-образовном, психофизичком, раднoправном, материјалном, здравственом и другом статусу који је од утицаја на остваривање права и услуга из социјалне заштите. Ставом 2. овог члана прописано је да материјални статус појединца и са њим повезаних лица чини покретна и непокретна имовина, права, потраживања, новчана средства и приходи тих лица, у складу са законом.

**Чланом 11.** прописано је да подаци из члана 8. став 1. обухватају опште и посебне податке о појединцу, као и заједничке и појединачне податке о повезаним лицима. Ставом 2. овог члана прописано је да је јединствена идентификациона ознака појединца ЈМБ, МБС, односно ИД, а да лице са ознаком „непознато” има генерисан јединствени привремени број до утврђивања идентитета лица. Ставом 3. овог члана прописано је да права из социјалне заштите подразумијевају права утврђена прописима из области социјалне, дјечје, борачко-инвалидске заштите, заштите цивилних жртава рата и жртава ратне тортуре и прописима којима је уређена област социјалног становања и заштите породице. Ставом 4. овог члана прописано је да је корисник права и услуга из социјалне заштите лице које користи или је користило право у складу са прописима из става 3. овог члана.

**Чланом 12.** прописано је да су општи подаци о појединцу:

1) лично име,

2) јединствени матични број (ЈМБ), матични број за странца са одобреним сталним боравком (МБС), идентификациони број за странца са одобреним привременим боравком (ИД) или генерисан јединствени привремени број за лица чији је идентитет непознат,

3) пол,

4) датум, мјесто, општина/град рођења, мјесто и држава ако је лице рођено у иностранству,

5) лична имена родитеља,

6) податак о националној припадности,

7) категорија лица: држављанин, лице без држављанства, странац, странац са одобреним сталним боравком, странац са одобреним привременим боравком, тражилац азила – азилант, избjеглица, расељено лице, непознато лице,

8) држављанство,

9) подаци о пребивалишту/боравишту и историја промјена: град, општина, насељено мјесто, улица, кућни број, спрат и број стана,

10) подаци о образовању: ниво и врста квалификације,

11) занимање,

12) пословна способност: одузета пословна способност, продужено родитељско право, пословно способан,

13) подаци о регистрацији и плаћању доприноса,

14) подаци о здравственом осигурању,

15) брачни статус: неожењен/неудата, у браку/разведен-а, удовац/удовица, ванбрачна заједница,

16) датум, мјесто, општина/град закључења брака, и држава ако је брак закључен у иностранству,

17) лично име и ЈМБ брачног супружника, односно ванбрачног партнера,

18) категорија породице (потпуна/непотпуна, вишегенерацијска),

19) подаци о броју чланова заједничког домаћинства који чине породицу,

20) подаци о покретној имовини,

21) подаци о непокретној имовини:

1. имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци,

4. вриједност непокретности: процијењена вриједност непокретности, основица за плаћање пореза на непокретну имовину и датум процјене,

22) подаци о приходима из било којег извора: подаци о приходима на које се плаћају порези и доприноси, подаци о исплаћеним пензијама и новчаним накнадама према прописима о пензијском и инвалидском осигурању, подаци о исплатама новчане накнаде према прописима о запошљавању, подаци о исплатама привремених и посебних накнада успостављених у складу са посебним мјерама и актима Владе и јединица локалне самоуправе, и други приходи,

23) подаци о статусу повратника по основу споразума о реадмисији: датум и земља повратка,

24) животни статус: у животу / преминуо: датум, мјесто, општина/град смрти, мјесто и држава смрти ако је смрт наступила у иностранству,

25) контакт подаци: број телефона / адреса електронске поште.

**Чланом 13.** прописано је да су посебни подаци о појединцу:

1) подаци о оствареним правима из социјалне заштите:

1. орган који одлучује о праву, класификациона ознака органа,

2. датум подношења захтјева/покретања поступка по службеној дужности,

3. врста права, класификациона ознака права,

4. број и датум рјешења/другог акта,

5. одобрени износ,

6. период важења права: почетак и престанак важења права,

2) подаци о исплатама:

1. датум исплате,

2. износ исплате за одређени период,

3. број лица којима се врши исплата,

4. буџет из којег се врши исплата,

5. класификациона ознака врсте готовинске накнаде,

3) подаци о одбијеним/одбаченим захтјевима:

1. врста права, класификациона ознака права,

2. датум подношења захтјева/покретања поступка по службеној дужности,

3. број и датум управног акта,

4. разлог одбијања/одбацивања/обустављања,

4) подаци о другим новчаним давањима, правима, субвенцијама и другим облицима материјалне подршке, који се финансирају из буџета јединица локалне самоуправе и буџета Републике Српске, а то подразумијева:

1. врсту давања, класификациону ознаку,

2. број и датум рјешења/другог акта,

3. број лица којима се врши исплата/давање,

4. износ давања/вриједност давања,

5. период у коме се врши давање: почетак и престанак,

6. датум исплате/давања,

7. буџет из којег се врши исплата, исплатилац: назив органа и ниво власти,

5) подаци о посебним статусима:

1. здравствени статус: хронична и ријетка обољења,

2. подаци о инвалидитету према сваком појединачном пропису који регулише остваривање права из социјалне заштите,

3. способност за рад према прописима пензијског и инвалидског осигурања и социјалне заштите,

4. статус школовања: ниво, редовно/ванредно, и редовност похађања,

5. подаци о старатељству: да ли је лице старатељ или је под старатељством,

6. подаци о хранитељству: да ли је лице хранитељ или је збринуто у хранитељску породицу,

7. статус самохрани родитељ,

8. категорија корисника права према сваком појединачном пропису којим се регулише остваривање права из социјалне заштите.

Посебни подаци повезују се са општим подацима преко ЈМБ-а, односно МБС-а.

**Чланом 14.** прописано је да су заједнички подаци повезаних лица са појединцем подаци који означавају везу између појединца и повезаног лица, и то:

1) број чланова породице,

2) пребивалиште: општина, мјесто, улица и кућни број, спрат и број стана,

3) број чланова домаћинства,

4) број радно способних/неспособних чланова домаћинства,

5) укупни приходи породице/домаћинства,

6) подаци о насиљу у породици: подаци о извршиоцу насиља у породици и подаци о мјерама органа старатељства у складу са законом којим се уређује породично правни односи и мјерама заштите у складу са законом којим се уређује заштита од насиља у породици, из евиденција органа старатељства и дугих субјеката заштите,

7) подаци о издржавању и подаци о покренутом поступку извршења у случају неисплаћивања,

8) подаци о оствареном праву: број и датум доношења рјешења.

Ставом 2. овог члана прописано је да су појединачни подаци повезаних лица са појединцем подаци који се односе на свако повезано лице, и то: ЈМБ/МБС, лично име, сродство, способност за рад у складу са прописима о пензијском и инвалидском осигурању и социјалној заштити, подаци о приходу који остварује, подаци о покретним и непокретним стварима које посједује, подаци о праву из области социјалне заштите у коме је то лице носилац права, подаци о праву из области социјалне заштите у коме је то лице учесник права, подаци о другим новчаним давањима, правима, субвенцијама и другим облицима материјалне подршке, који се финансирају из буџета јединица локалне самоуправе и буџета Републике Српске, подаци о инвалидитету према сваком појединачном пропису који регулише остваривање права из социјалне заштите, подаци о хранитељству: да ли је лице хранитељ или је збринуто у хранитељску породицу, подаци о регистрацији и плаћању доприноса, подаци о здравственом осигурању, подаци о покретној имовини, подаци о непокретној имовини: 1. имовински статус: посједује / не посједује непокретност, 2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ, 3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци, 4. вриједност непокретности: процијењена вриједност непокретности, основица за плаћање пореза на непокретну имовину и датум процјене, подаци о приходима из било којег извора, датум смрти.

**Чланом 15.** прописано је да се у оквиру Социјалне карте воде и метаподаци:

1) датум и вријеме приступа подацима,

2) подаци о идентитету службеног лица које је приступило подацима, и то:

1. ЈМБ,

2. лично име,

3. назив радног мјеста службеног лица,

4. контакт подаци: адреса електронске поште и/или број службеног телефона,

5. назив корисникa података,

3) разлог и подаци којима се приступа.

Ставом 2. овог члана прописано је да се подаци из става 1. тачка 2) подт. 1, 2, 3. и 5. овог члана чувају се десет година. Ставом 3. овог члана прописано је да су корисници података су органи надлежни за одлучивање о правима из социјалне заштите и други органи у складу са законом.

**Чланом 16.** прописано је да податке који се обрађују у Социјалној карти користе службена лица корисника података. Ставом 2. овог члана прописано је да физичко лице на које се подаци односе, има право да у складу са прописима којима се уређује електронскo пословање изврши увид у податке Социјалне карте, као и права на основу оствареног увида, ради заштите личних података и смањења ризика од грешака.

**Чланом 17.** прописано је да министар именује администратора органа који управља налозима администратора органа корисника података, док корисник података именује администратора органа који управља налозима овлашћених службених лица која у оквиру својих надлежности обрађују податке, у складу са прописима којима се уређује електронско пословање.

**Чланом 18.** прописано је да корисници података, у складу са својим надлежностима, приступају и користе Социјалну карту ауторизацијом приступа Социјалној карти или коришћењем података из Социјалне карте преко софтверског рјешења корисника података на Сервисној магистрали органа или преко Система за размјену података. Ставом 2. овог члана прописано је да органи из члана 7. става 1. податке из Социјалне карте користе и за редовно ажурирање електронских евиденција, које воде у складу са законом, као и ради обраде, анализе података и израде извјештаја потребних за обављање послова из своје надлежности.

**Чланом 19.** прописано је да се, у циљу вођења Социјалне карте, односно ажурирања података из члана 7. став 1. овог закона, Социјална карта се, поред повезивања са софтверским рјешењима којима управља Министарство и други органи из члана 7. став 1. овог закона, повезује ради преузимања података и са сљедећим електронским евиденцијама:

1) са централном базом другог примјерка матичних књига Министарства управе и локалне самоуправе, из које преузима сљедеће податке: лично име (име и презиме), пол, датум, мјесто, општина/град рођења, и држава ако је лице рођено у иностранству, лично име оба родитеља, податак о националној припадности, датум, мјесто, општина/град закључења брака, и држава ако је брак закључен у иностранству, лично име супружника, датум, мјесто, општина/град смрти, и држава смрти ако је смрт наступила у иностранству и држављанству (држављанство Републике Српске),

2) евиденцијама путем министарства надлежног за унутрашње послове, из којих се преузимају сљедећи подаци:

1. јединствени матични број (ЈМБ), подаци о пребивалишту/боравишту и историја промјена (град, општина, насељено мјесто, улица, кућни број, спрат и број стана),

2. подаци о странцима: општи подаци: лично име, име родитеља, пол, датум, мјесто и држава рођења, држављанство, МБС, ИД, адреса становања или пребивалишта странца,

3. подаци о возилима: подаци о власнику и кориснику возила: име и презиме и ЈМБ, регистарска ознака, врста, марка, тип, комерцијална ознака/модел, радна запремина, снага мотора, година производње и важење регистрације,

4. подаци о оружју: о власнику оружја – име и презиме, ЈМБ, о оружју – марка, модел, фабрички број и година регистрације,

5. подаци о насиљу у породици: о извршиоцу насиља у породици и о мјерама заштите према извршиоцу,

3) електронском евиденцијом Фонда за пензијско и инвалидско осигурање Републике Српске, из које се преузимају подаци: о исплаћеним пензијама и новчаним накнадама према прописима о пензијском и инвалидском осигурању,

4) електронском евиденцијом Фонд здравственог осигурања Републике Српске, из које се преузимају подаци: о постојању и основу осигурања, подаци о трошковима здравствене заштите,

5) електронском евиденцијом органа надлежног за избјеглице и расељена лица и повратнике по споразуму о реадмисији, из које се преузимају сљедећи подаци:

1. подаци о избјеглим и расељеним лицима: лично име, име једног родитеља, дан, мјесец и година рођења, мјесто, општина/град и држава ако је рођен у иностранству, мјесто и адреса са које је лице избјегло, датум пријављивања у Републици Српској, мјесто у ком лице борави у Републици Српској и адреса стана, ЈМБ, занимање, врста и степен стручне спреме,

2. подаци о повратницима по основу споразума о реадмисији: име, презиме, мјесто и датум рођења, ЈМБ, пол, име родитеља, датум и земља повратка,

6) електронском евиденцијом органа надлежног за послове запошљавања, из које се преузимају подаци: о незапослености лица, периоду незапослености и о исплатама новчане накнаде у складу са прописима о запошљавању,

7) електронском евиденцијом Пореска управа Републике Српске, из које се преузимају подаци: о висини прихода и врсти прихода, подаци о регистрацији, контроли и наплати доприноса,

8) електронском евиденцијом [надлежног органа за геодетске и имовинско-правне послове](https://www.rgurs.org/), из које се преузимају сљедећи подаци:

1. подаци о непокретној имовини: имовински статус: посједује / не посједује непокретност,

2. подаци о имаоцу права на непокретностима из евиденција о непокретностима: подаци о имаоцу права: име, име родитеља и презиме и ЈМБ,

3. подаци о непокретности: назив јединице локалне самоуправе, назив катастарске општине, адреса непокретности, број катастарске парцеле, начин коришћења земљишта (култура и класа), површина парцеле, број објекта, површина објекта, начин коришћења објекта, основ изградње објекта, број посебног дијела објекта, површина посебног дијела објекта, начин коришћења посебног дијела објекта, терети и ограничења и други подаци),

4. вриједност непокретности: процијењена вриједност непокретности и датум процјене,

9) електронском евиденцијом Министарства финансија, из које се преузимају подаци: о свим исплаћеним готовинским накнадама појединцима,

10) електронском евиденцијом органа старатељства и дугих субјеката заштите од насиља у породици, из које се преузимају подаци: о извршиоцу насиља, о жртви насиља, мјерама органа старатељства и о мјери збрињавања у сигурну кућу,

11) електронском евиденцијом органа старатељства, из које се преузимају подаци: о издржаваним лицима, обвезнику издржавања, примаоцу издржавања, као и о утврђеном износу обавезе издржавања,

12) електронском евиденцијом органа старатељства, из које се преузимају подаци: о лицима стављеним под старатељство, старатељ, штићеник и врсти старатељства.

Ставом 2. овог члана прописано је да се размјена података врши у складу са прописима којима се уређује електронско пословање.

**Чланом 20.** прописано је да Социјална карта омогућава формирање различитих извјештаја, унапријед дефинисаних или по захтјеву корисника података, а који треба да прикажу податке који су од значаја за одређивање социјално-економског статуса појединца и са њим повезаних лица и на нивоу шире заједнице, преглед права из социјалне заштите које је појединац користио или користи, ефекте мјера социјалне заштите и друго. Ставом 2. овог члана прописано је да Социјална карта обезбјеђује сачињавање извјештаја о корисницима који су у ризику од елементарних непогода и других несрећа за које постоје подаци, према територији, полу, старости, посебним статусима и друго. Ставом 3. овог члана прописано је да приликом израде извјештаја и анализе Министарство не користи личне податке лица.

**Чланом 21.** прописано је да, ако се током обраде података утврди неусаглашеност података о појединцу, кориснику права из социјалне заштите, односно повезаним лицима, о томе се формира обавјештење које се просљеђује у електронске евиденције органа из члана 19. став 1. овог закона. Ставом 2. овог члана прописано је да обавјештење о неусаглашености из става 1. овог члана садржи информације потребне за разумијевање неусаглашености: категорија обавјештења, врста обавјештења, ЈМБ или МБС лица на које се обавјештење односи, име и презиме, датум и број рјешења о оствареном праву/услузи, информација о неусаглашености, датум и вријеме формирања обавјештења и други подаци.

**Чланом 22.** прописано је да Министарство приликом обраде података примјењује одговарајуће техничке и организационе мјере заштите података који се аутоматски обрађују, сагласно прописима и усвојеним стандардима и сразмјерно ризицима који произлазе из обраде и природе података који су предмет заштите. Ставом 2. овог члана прописано је да је обрада коју врше корисници података сразмјерна сврси, односно корисници обрађују податке који су примјерени, битни и ограничени на оно што је неопходно у односу на сврху обраде, у складу са законом. Ставом 3. овог члана прописано је да надлежни орган из члана 6. став 2. предузима одговарајуће безбједносне мјере ради заштите података од незаконитог уништења или губитка, мијењања, неовлашћеног објелодањивања или приступа када се обрада података врши употребом информационо-комуникационих технологија. Ставом 4. овог члана прописано је да се обезбјеђивање приступа и мјере заштите приступа подацима у Социјалној карти, комуникација са другим софтверским рјешењима корисника података, као и комуникација система Министарства, врши у складу са прописима којима се уређује област електронског пословања, електронске идентификације и информационе безбједности.

**Чланом 23.** прописано је да мјере заштите приступа Социјалној карти подразумијевају:

1) аутентификацију високог нивоа поузданости,

2) ауторизацију овлашћеног службеног лица корисника података, чиме се спречава неовлашћени приступ подацима.

Ставом 2. овог члана прописано је да, ако се Социјалној карти приступа преко софтверског рјешења корисника података преко Сервисне магистрале органа, врши се аутентификација приступа сервисима од стране корисника података која укључује и обавезну примјену серверских цертификата.

Ставом 3. овог члана прописано је да сваки приступ Социјалној карти мора бити аутоматски забиљежен јединственим идентификатором лица које је приступило подацима, са тачним временом приступа, а систем, такође, биљежи изворе из којих је преузет податак, поступак којим је неки податак промијењен, датум и вријеме измјене податка.

**Чланом 24.** прописано је да се Социјална карта налази се у Дата центру Владе за чување и управљање подацима, који обезбјеђује физичку заштиту података у складу са прописима којима се уређује електронска управа и информациона безбједност.

**Чланом 25.** прописано је да надзор над примјеном овог закона врши Министарство у складу са законом. Ставом 2. овог члана прописано је да стручни надзор над примјеном овог закона врши Агенција за информационо-комуникационе технологије у складу са овим и посебним законом.

**Чланом 26.** прописано је да се ради реализације повезивања Социјалне карте са регистрима и евиденцијама из члана 19. овог закона, обавезују органи надлежни за њихово вођење да обезбиједе све техничке услове за повезивање и пренос података у Социјалну карту.

**Чланом 27.** прописано је да ће министар у року од шест мјесеци од дана ступања на снагу овог закона донијети Правилник о техничким условима за успостављање и вођење Социјалне карте (члан 7. став 6).

**Чланом 28.** прописано је да се овај закон објављује у „Службеном гласнику Републике Српске“, а ступа на снагу од 1. јануара 2026. године.

**VI УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 41. став 1. тачка 10) Правила за израду закона и других прописа Републике Српске и тачком 13. Смјерница за консултације у изради прописа и других општих аката („Службени гласник Републике Српске“, број 86/22), утврђено је да Закон о социјалној карти има значајан утицај на јавност, те je текст Закона биo објављен на интернет страници Министарства здравља и социјалне заштите ради достављања примједаба и сугестија и остављен је рок од 15 дана за достављање евентуалних примједаба и сугестија на текст Закона. Такође, у Радној групи за израду Нацрта закона учествовали су, поред представника Министарства здравља и социјалне заштите, представници Министарства рада и борачко-инвалидске заштите, Министарства унутрашњих послова, Министарства управе и локалне самоуправе, Министарства финансија, Републичког секретаријата за расељена лица и миграције, Пореске управе Републике Српске и Републичке управе за геодетске и имовинско-правне послове, као и представници Агенције за информационо-комуникационе технологије Републике Српске.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА**

**УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Нацрт закона о социјалној карти и Образац 1. процјене утицаја закона, Министарство привреде и предузетништва, у Мишљењу број 18.06-020-653/25 од 26. фебруар 2025. године, констатује да је обрађивач спровео сљедеће методолошке кораке процјене утицаја прописа:

Нацрт закона усклађен је са Стратегијом социјалне заштите Републике Српске за период 2023–2029. година, као и са Акционим планом за спровођење Стратегије социјалне заштите Републике Српске за период 2023–2025. година. Нацрт закона је у складу са Циљевима одрживог развоја, односно са Циљем 1. – Окончати сиромаштво свуда и у свим облицима.

У вези с проблемом који се жели ријешити, обрађивач наводи да систем социјалне заштите Републике Српске треба да одговори на велики демографски и друштвени изазов, а то је све већи број социјалних и здравствених потреба старијих корисника који производе велики притисак на републички и локалне буџете у смислу све већих издвајања за услуге социјалне заштите. Напријед наведено намеће потребу за сталним преиспитивањем потреба корисника у настојању да помоћ добију они којима је иста најпотребнија. Акценат је на стварању услова за коришћење постојећих и нових права и услуга које треба да буду усмјерене према осјетљивим категоријама корисника а посебно на дјецу, дјецу са сметњама у развоју и лица са инвалидитетом као и старија лица, односно на обухватању свих оних који су у стању социјалне потребе и који су изложени различитим социјалним ризицима. Стога, у циљу подршке најугроженијим категоријама корисника потребно је размотрити ефекте постојећих права и осмислити додатне мјере подршке што истовремено захтијева рационалнију расподјелу новчаних средстава. Бољом идентификацијом потенцијалних корисника и корисника социјалне заштита ефикасније би се допирало до популације којој највише треба, а тиме би се утицало и на смањење сиромаштва и социјалне искључености кроз примјену међународних стандарда. Дакле, потребно је побољшати циљање финансијских трансфера кроз промјену приступа заснованог на стварним потребама корисника, ради очувања и побољшања квалитета живота најрањивијих категорија корисника социјалне заштите.

Циљ доношења Нацрта закона је успостављање Социјалне карте, односно јединствене и централизоване обраде података, у електронском облику, која треба да омогући:

* економичније и ефикасније утврђивање социјално-економског статуса појединца и са њим повезаних лица ради одлучивања о праву и услузи у области социјалне заштите,
* аутоматизација поступака и процеса везаних за одлучивање о правима из социјалне заштите, као и ауторизација приступа подацима у Социјалној карти,
* креирање социјалних политика на основу података о појединцу и са њим повезаним лицима,
* превенција сиромаштва и отклањање посљедица социјалне искључености,
* обављање статистичких и других истраживања, анализа података и израда извјештаја потребних за обављање послова надлежних органа.

Код утврђивања опција за постизање циљева, утврђено је да је регулаторна промјена најбоља опција за постизање дефинисаног циља.

У вези са утицајем на јавне буџете, обрађивач наводи да је за спровођење овог закона, односно за успостављање регистра Социјална карта потребно обезбиједити одговарајућа финансијска средства у буџету Републике, буџетима јединица локалне самоуправе и других органа надлежних за вођење евиденција које се повезују са Социјалном картом. Обрађивач наводи да у овом тренутку није могуће извршити адекватну процјену износа финансијских средстава потребних за спровођење овог закона, јер се ради о провођењу комплексних активности потребних за успостављање Социјалне карте. На основу искустава из окружења, оквирна процјена је да ће за провођење Нацрта закона бити потребно обезбиједити око 6.000.000 КМ. Према наводима обрађивача успостављање Социјалне карте ће довести до рационалнијег трошења буџетских средстава (како буџета Републике, тако и буџета јединица локалне самоуправе) намијењених за социјалну заштиту. Такође, ради реализације повезивања Социјалне карте са другим регистрима и евиденцијама дефинисаним у Закону, органи надлежни за њихово вођење су обавезни да обезбиједе све техничке услове за повезивање и пренос података у Социјалну карту, што има утицај на буџет у позитивном смислу јер се исигурава сигергија међу евиденцијама, али и одређени трошак повезивања и одржавања таквих евиденција.

У вези са утицајем на пословање, обрађивач је навео да Нацрт закона неће имати утицаја на пословање.

Нацртом закона нису прописане формалности за грађане и пословни сектор.

У вези са социјалним утицајем, обрађивач наводи да ће успостављање Социјалне карте као јединствене базе која садржи податке у електронском облику о социјално-економском статусу појединца и са њим повезаних лица, податке о врсти права и услуга које лице користи или је користило (ради се о правима и услугама из области социјалне, дјечије, борачко-инвалидске заштите, заштите цивилних жртава рата и жртава ратне тортуре и области социјалног становања и заштите породице) омогућити праведнију и ефикаснију расподјелу средстава наведеним корисницима права, као и унапређење ефикасности и проактивности рада надлежних органа приликом одлучивања о наведеним правима. Поред тога, обрађивач наводи да ће се на овај начин обезбједити подршка у дефинисању и обликовању социјалне заштите и праћењу укупних ефеката мјера социјалне заштите, обезбједити подршка у дефинисању и обликовању социјалне политике и праћењу укупних ефеката мјера социјалне политике, те да ће се осигурати ажурни подаци о корисницима у случају ванредне ситуације. Посебно је истакнуто да ће успостављање социјалне карте унаприједити ефикасност и проактивност рада надлежних органа приликом одлучивања о правима корисника права и услуга из социјалне заштите.

У вези са утицајем на животну средину, утврђено је да Нацрт нема утицаја.

У погледу осталих методолошких корака процјене утицаја прописа, утврђено је да је Нацрт закона припремљен у оквиру радне групе, те да су у његовом доношењу учествовали представници Министарства здравља и социјалне заштите, Министарства рада и борачко-инвалидске заштите, Министарства унутрашњих послова, Министарства управе и локалне самоуправе, Министарства финансија, Републичког секретаријата за расељена лица и миграције, Пореске управе Републике Српске, Републичке управе за геодетске и имовинско-правне послове, те представници Агенције за информационо-комуникационе технологије Републике Српске.

Када је у питању праћење спровођења прописа, обрађивач истиче да је за примјену закона одговорно Министарство здравља и социјалне заштите и службе Владе Републике Српске надлежне за информационе технологије, као и други органи надлежни за вођење одређених електронских евиденција које се повезују са Социјалном картом. Социјална карта омогућава формирање различитих извјештаја који треба да прикажу податке који су од значаја за одређивање социјално-економског статуса појединца и са њим повезаних лица, преглед права из социјалне заштите које је појединац користио или користи, ефекте мјера социјалне заштите, утрошена средства за одређена права и одређене категорије корисника права, број корисника одређених права и слично. На основу ових показатеља, пратиће се и вредновати ефекти примјене закона.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу са Одлуком о процјени утицаја прописа.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона, односно за успостављање јединствене базе података Социјална карта потребно је обезбиједити средства у буџету Републике Српске. Такође, неопходно је обезбиједити средства у буџетима јединица локалне самоуправе и других органа надлежних за вођење евиденција које се повезују са Социјалном картом ради унапређења техничких капацитета.

Имајући у виду комплексност активности потребних за успостављање Социјалне карте које слиједе након доношења предметног закона као правног основа за реализацију тих активности у овом тренутку није могуће извршити адекватну процјену износа средстава потребних за спровођење Закона.

Оквирна процјена је да ће за спровођење Закона бити неопходно обезбиједити око 6.000.000 КМ. Оквирна процјена се базира на искуству из окружења. Генерално, основ за израду закона и Социјалне карте је добро стање електронских евиденција и регистара у еУправи, њихово познавање, постојање правне регулативе која обезбјеђује реализацију и синергија свих учесника тог процеса.

1. *Regulation (EU)2016/679 of the European Parliament and of the Council of 27 April 2016 on the protection of individuals with regard to the processing of personal data and on the free movement of such data and the lifting of the Directive 95/46/EC (general regulation on data protection* [↑](#footnote-ref-1)
2. *Council Recommendation on common criteria concerning sufficient resources and social assistance in the social protection system (24th June 1992).* [↑](#footnote-ref-2)
3. *European Parliament resolution of 17 December 2020 on a strong social Europe for Just Transitions (2020/2084 (INI))* [↑](#footnote-ref-3)
4. *The European Pillar od Social Rights (EPSR), 2017 by the EU* [↑](#footnote-ref-4)
5. *(European Charter on Social Issues (1996), Article 12 The right to social protection)* [↑](#footnote-ref-5)
6. *(European Comittee of Social Rights Conclusions 2022, Bosnia and Hercegovina)* [↑](#footnote-ref-6)
7. *UN – The Sustainable Development Agenda 2023* [↑](#footnote-ref-7)
8. Споразум о стабилизацији и придруживању између Европских заједница и њихових држава чланица, с једне стране и Босне и Херцеговине, с друге стране („Службени гласник БиХ“ – Међународни уговори, број 10/08). [↑](#footnote-ref-8)